In Dei nomine, ego Adalbertus, humilis presbiter, notum esse volo universis fidelibus, tam futuris quam presentibus, quod ego, humili prece, adii presentiam donni Maioli, abbatis, ceterorumque fratrum Cluniensium, quatinus aliquid ex rebus æcclesiæ sibi commissæ mihi concederent. Meis ergo petitionibus assentientes, contulerunt mihi ecclesiam quæ est consecrata in honore sancti Saturnini, et est sita in pago Matisconensi, cum omnibus decimis suis et oblationibus et sepultura, ac cellariis, et quicquid ex ipsa æcclesia exit, et hoc solummodo tempore vitæ meæ. Econtra autem, pro hac ipsa æcclesia, ego ipse Adalbertus, presbiter, dono Sancto Petro et Paulo quasdam res meæ proprietatis, quæ sunt sitæ in pago Matisconense, in agro Ipgiacensi, in villa Virziaco, hoc est curtile unum cum vinea et mansione simul tenente, quod terminatur a mane et a medio die via publica et terra Rainfredi, a sero Amalberti, a cirtio Ermenberti. Dono etiam in ipsa villa quatuor campos, quorum primus terminatur a mane via publica, a sero similiter, a medio die terra Leutbaldi, a cirtio Sancti Mammadi; secundus campus terminatur a mane via publica, a medio die terra Sancti Clementis, a sero et a cirtio Sancti Desiderii; tertius terminatur a mane terra Leutbaldi, a medio die Sancti Martini, a sero et a cirtio Sancti Vincentii; quartus terminatur a mane terra Sancti Vincentii, a medio die rivo volvente, a sero via vicinali, a cirtio terra Sancti Martini. Infra istas terminationes, totum ad integrum dono ego Adalbertus, presbiter, a die presenti, et in reliquo, excepta medietate unius vineæ, quæ concluditur in termino suprascripto, quam mihi reservo usufructuario. Post finem vero vitæ meæ, ad jam dictum locum in melius restaurata perveniat ipsa medietas, absque ulla contradictione. Et hoc ergo facio tali pacto, ut ipsam vineam et ipsos campos in servitio fratrum laborem, sicuti aliquis homo extraneus. Si quis autem hujus donationis cartam, ego ipse, aut ullus propinquorum meorum, calumpniare voluerit, nullatenus eorum conatus optineat vigorem; et ut firmior habeatur, eam manu roboravi propria, et testibus firmari rogavi.